
A kognitív hanyatlás hatása a különböző feladatkomplexitással végrehajtott motoros szekvencia-feladatok pontosságára, reakció idejére és a mozgás kivitelezésének idejére

A kognitív hanyatlás hatása a különböző feladatkomplexitással végrehajtott motoros szekvencia-feladatok pontosságára, reakció idejére és a mozgás kivitelezésének idejére
ABSZTRAKT
Az emberi agy strukturális, funkcionális és élettani különbségeket is mutat a két agyfélteke között. Korábbi vizsgálatok bizonyították, hogy az agyfélteki lateralitás függ az elvégzett feladatok komplexitási szintjétől, azaz a feladat nehézsége befolyásolhatja, hogy azt a domináns vagy a szubdomináns kezünkkel tudjuk-e pontosabban és/vagy gyorsabban elvégezni. Figyelembe véve, hogy az öregedés agyi és gerincvelői szinten is felépítésbeli- és ezáltal működésbeli változásokat is eredményez, feltételezzük, hogy a lateralitás és a feladat-komplexitás közti interakciót befolyásolja az öregedés, mely az idegi háttérmechanizmusokban is tükröződik.
Vizsgálatunkban 15 egészséges fiatal és 15 egészséges idős személy 4 különböző komplexitási szinten fog a monitoron megjelenő billentyű(szám)-szekvenciákat leütni minél pontosabban és gyorsabban. A vizsgálat során véletlenszerű sorrendben bal és jobb kézzel is 30-30 szekvenciát kell végrehajtani mindegyik feladat-komplexitási szinten. Minden blokk között 2 perc szünetet fogunk tartani, mely során a NASA-TLX elektronikus kérdőív segítségével megvizsgáljuk a résztvevők munkaterhelésének mértékét. Továbbá, egy 64 csatornás mobil EEG eszköz segítségével fogjuk monitorozni az agyi aktivitást, melyet AI-alapú elemzéseknek is alávetünk. Normalitás- és szóráshomogenitás vizsgálatot követően a fiatal és idős vizsgálati személyek függő változói közötti különbséget független-mintás t-próbával fogjuk megvizsgálni. Amennyiben a normalitás vagy a szóráshomogenitás nem teljesül, úgy Mann-Whitney-próbát vagy Welch-tesztet fogunk alkalmazni.
Korábbi vizsgálatok eredményeire és idegélettani ismeretekre alapozva azt feltételezzük, hogy az öregedés következtében a pontosság és a reakcióidő hanyatlása csak egy bizonyos komplexitási szinten jelentkezik, ám az idegi aktivitásban, illetve az egyes agyterületek közti koherencia tekintetében már a könnyebb komplexitási szinteken is szignifikáns különbség fog mutatkozni fiatal és idős egészséges személyek között. Vizsgálatunk alapul szolgálhat olyan lateralitás-specifikus biomarkerek beazonosítására, ami különbséget mutat egészséges fiatalok és egészséges idősek között, ezzel előre jelezvén a kognitív hanyatlás lefolyását, elősegítve intervenciós és kockázatcsökkentő eljárások korai alkalmazását.



